31995R2526
L 258/48
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2526/95 НА КОМИСИЯТА
от 27 октомври 1995 година
за изменение на Регламент (ЕО) № 1439/95 относно определяне на подробни правила за прилагане на Регламент (ЕИО) № 3013/89 на Съвета по отношение на вноса и износа на продукти в сектора на овчето и козето месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3013/89 на Съвета от 25 септември 1989 г. относно общата организация на пазара на овче и козе месо (1), последно изменен с Регламент (ЕО) № 1265/95 (2), и по-специално член 9, параграф 2 и член 12, параграф 4 от него,
като има предвид, че Регламент (ЕО) № 1439/95 на Комисията от 26 юни 1995 г. относно определяне на подробни правила за прилагане на Регламент (ЕИО) № 3013/89 на Съвета по отношение на вноса и износа на продукти в сектора на овчето и козето месо (3), последно изменен с Регламент (ЕО) № 2416/95 (4), изисква представянето на лицензия за износ на продукти от сектора на овчето и козето месо; като има предвид, че опитът от управлението на системата на лицензии за износ е показал, че предоставянето на такава лицензия създава голямо административно натоварване, по-специално с оглед малките количества, които се изнасят от Общността; като има предвид, че следователно е целесъобразно да се заличи това изискване;
като има предвид, че Регламент (ЕО) № 1439/95 на Комисията също така определя органите в изнасящите страни, оправомощени да издават документи за произход; като има предвид, че Полша е сменила органа, оправомощен да издава тези документи, считано от 15 ноември 1995 г.; като има предвид, че приложение I към регламента трябва следователно да бъде съответно изменено;
като има предвид, че мерките, предвидени в настоящия регламент, са в съответствие със становището на Управителния комитет по овчето и козето месо,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1439/95 се изменя, както следва:
1.
Член 3 се заличава.
2.
Член 19, параграф 4 се заличава.
3.
В приложение I точка 11 се заменя със следното:
„Полша: Polski Zwiazek Owezarski“.
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага от 15 ноември 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 октомври 1995 година.